شەفەق نیوز/ فەرمانبەرەیل و رووژانە کارەیل وەزارت کارەبا لە پارێزگای زیقار، ئمڕوو دووشەممە، خۆپیشاندانیگ لەوەردەم بینای کۆمپانیای دابەشکردن کارەبا لە پارێزگاگە رێک خستن ئەرا داوای مەرەقەزکردن مووچەیلیان ک ئەرا هەیشت مانگە دیرکەفتگە.
پەیامنێر ئاژانس شەفەق نیوز وت: دەیان لە فەرمانەبەرەیل گریەبەسیەگان و رووژانە کارەیل لە کۆمپانیای دابەشکردن کارەبای زیقار، شەوەکی ئمڕوو، لە وەردەم بینای کۆمپانیاگە گردەو بوین وە ناڕەزایەتی لەبان دیرکەفتن خەرج مووچەیلیان ئەرا ماوەی هەیشت مانگە.
وتیش؛ ناڕەزاگان هەڕەشەی وسانن کارەیل بەش خاسەوکردن سەروە کۆمپانیاگە دان ئەگەر داواکاریەلیان جیوەجی نکریەن، و ئاماژە کردن ک رێژەی فەرمانبەرەیل گریەبەسیەگان و رووژانە کارەیل لە کۆمپانیاگە لە ٧٠٪ زیاترە.
